‘Pepita peregrina’, una au viatgera que arriba a la Biblioteca Infantil en una nova Animació Lectora
2025-07-24

Continua avançant el mes de maig i, amb ell, les activitats d’animació lectora i foment de la lectura que les Biblioteques Municipals de Burjassot estan desenvolupant per a totes les edats.

La pròxima cita serà el dijous 9 de maig, a les 18.00 hores, a la Biblioteca Infantil on, amb l’animació ‘Pepita Peregrina, una au viatgera‘, es commemorarà també el Dia dels Ocells migradors i el Dia d’Europa.

Des de la Biblioteca s’aprofitarà estes dos efemèrides per a conéixer el costum de migrar de les aus, depenent de l’època de l’any, a un país diferent, i, també, per a explorar Europa, combinant totes dues coses amb el món dels llibres i l’escriptura.

L’activitat començarà amb una introducció per a explicar a les usuàries i els usuaris de la Biblioteca Infantil què és la migració i per què és tan important. Els participants es posaran a la feina per a reconstruir el viatge de l’au protagonista (buscar quina au és, migració per Europa, etc.).

Cada família rebrà un sobre que li donarà pistes sobre una de les etapes de la ruta, amb informació del lloc, fotos, mapes, etc, i amb el qual hauran d’escriure o dibuixar eixe tram del viatge. Este contingut servirà per a descobrir llocs, monuments, costums… que després es compartiran per torns amb les altres famílies. Amb estes històries fragmentades i un mapa del món se seguirà el viatge de l’au protagonista durant la seua migració.